## Mazón: “La finalització de la ronda Oest de Castelló garantix la vertebració del seu entorn metropolità i afavorix el desenrotllament econòmic”

*** Destaca el compromís del Consell “per a desbloquejar una històrica reivindicació que ha tardat més de 30 anys i suposarà un punt neuràlgic de la nova mobilitat de tota la província”
* Subratlla la inversió de 46,4 milions d’euros de la Generalitat i l’Ajuntament en este projecte i ratifica el seu interés a “continuar avançant en tot el que Castelló necessita i es mereix”
* El president de la Generalitat i l’alcaldessa de Castelló de la Plana han firmat el conveni per a la finalització de la ronda Oest de Castelló**

El president de la Generalitat, Carlos Mazón, ha manifestat que la finalització de la ronda Oest de Castelló de la Plana “garantix la vertebració de l’entorn metropolità, millora la mobilitat i afavorix el desenrotllament econòmic”.

Carlos Mazón ha firmat amb l’alcaldessa de Castelló, Begoña Carrasco, el conveni per a l’execució de les obres de finalització de la ronda Oest que disposa d’un pressupost de 46,4 milions d’euros, en un acte en el qual també ha estat el conseller de Medi Ambient, Infraestructures i Territori, Vicente Martínez Mus.

En concret, 37,2 milions d’euros seran aportats per la Generalitat i 9,2 per l’Ajuntament de Castelló de la Plana, amb l’objectiu de dur a terme els 2,35 km pendents d’executar d’esta infraestructura. Així, estes obres es desenrotllaran des de la glorieta d’accés a la CV-151 i els accessos de la Universitat Jaume I fins a la rotonda d’accés a l’N-340, l’AP-7 i la CV-17.

El cap del Consell ha destacat el compromís del Consell “per a desbloquejar una històrica reivindicació que ha tardat més de 30 anys i suposarà un punt neuràlgic de la nova mobilitat de tota la província”.

En este sentit, ha agraït la labor duta a terme pels distints titulars de la Conselleria d’Infraestructures en esta legislatura “perquè la ronda Oest siga una realitat”, al mateix temps que ha destacat la col·laboració entre Generalitat i Ajuntament per a avançar en els últims tràmits.

Per a Carlos Mazón la ronda Oest “portarà una nova mobilitat, una nova configuració de la ciutat i una nova etapa per als desplaçaments i les connexions per a tota la província”.

En la seua intervenció, Carlos Mazón ha ratificat el seu interés “a continuar avançant en tot el que Castelló necessita i es mereix” i ha posat com a exemples l’Hospital General de Castelló, la reobertura del CICU i el pla director de l’aeroport de Castelló, entre altres.

**Una circumval·lació amb més de 30 anys**

L’anell de circumval·lació, del qual forma part la ronda Oest, es configura com una ronda que connecta amb les carreteres de titularitat autonòmica i estatal CV-149, CV-151, CV-16, CV-17, CV-18, N-340, N340a i AP-7.

L’anell, que es va iniciar fa més de 30 anys, connecta estes infraestructures amb els municipis de l’entorn, així com el vial perimetral del nucli urbà de Castelló de la Plana de 14,8 quilòmetres de longitud total, del quals es troben construïts 12,45 km i estan pendents d’execució 2,35 km que s’inicien ara per a culminar la finalització de la ronda Oest.

La inversió de 37,2 milions de la Generalitat es destinarà a un vial que comptarà amb un pont elevat per a sortejar l’anomenada ‘rotonda de la cadira’ per a evitar així augmentar el trànsit en la carretera de Borriol i, a continuació, es crearà un tram bla per a separar la ronda de l’autopista A-7 consistent en una gran zona verda amb carrils ciclistes al seu pas pel campus de l’UJI, així com un altre pont per a travessar el riu Sec.

En el tercer tram del futur viari es planteja una gran rotonda amb la carretera de l’Alcora que es podrà connectar amb una altra ronda i, finalment, el nou tram arribarà a la denominada ‘gran rotonda del ministeri’ que dona accés a la ronda Sud, l’N-340, la CV-17 i l’AP-7.

Fecha: 27/12/2024